Samsung sluger Harman

Koreanske Samsung har overtaget Harman International Industries og bliver dermed ejer af en række populære varemærker, såsom JBL, AKG og B&O Automotive. Samsung har lagt 8 milliarder dollar for Harman – det svarer til 55,2 milliarder kroner. Det er Samsungs største opkøb gennem tiden.

Selv om det primært er lydprodukter Harman er kendt for, så gættes der på, at det Samsung er allermest interesseret i, er Harmans teknologi til biler. Omkring 65 procent af Harmans omsætning kommer fra bil-relaterede produkter. Ifølge Samsungs pressemeddelelse er Harmans produkter, der inkluderer lydsystemer og forbundne bil-enheder, installeret i omkring 30 millioner køretøjer verden over. Købet kan være Samsungs forsøg på at hale ind på Apple (CarPlay) og Google (Android Auto).

Samsung fortæller i en pressemeddelelse, at firmaet har planer om at sammenlægge sin egen elektronik-division med Harmans ekspertise for lyd og forbundne enheder (Internet of Things, red.).

Med købet overtager Samsung bl.a. følgende varemærker:

AKG

Bang & Olufsen Automotive

Harman Kardon

Infinity

JBL

Samsung sluger Harman